*Saistošie noteikumi Olaines novada pašvaldības domes konsolidētajā redakcijā uz*[*7.11.2024.*](https://likumi.lv/ta/id/338537-par-pabalstu-krizes-situacija-olaines-novada/redakcijas-datums/2022/12/31)  
**Olaines novada domes saistošie noteikumi Nr. SN3/2021**  
  
Olainē 2021. gada 24. februārī

**Par pabalstu krīzes situācijā Olaines novadā**

*Sākotnējo konsolidēto redakciju sagatavojusi Olaines novada dome,  
iekļaujot tajā šādus saistošo noteikumu grozījumus,  
kas nav publicēti oficiālajā izdevumā "Latvijas Vēstnesis":  
Grozīti ar Olaines novada domes*[*21.12.2022.*](https://m.likumi.lv/ta/id/338526-grozijumi-olaines-novada-domes-2021-gada-24-februara-saistosajos-noteikumos-nr-sn3-2021-par-pabalstu-krizes-situacija-olaines-n...)*saistošajiem noteikumiem Nr. SN16/2022  
  
Izdoti saskaņā ar*[*Sociālo pakalpojumu  
un sociālās palīdzības likuma*](https://m.likumi.lv/ta/id/68488-socialo-pakalpojumu-un-socialas-palidzibas-likums)[*36. panta*](https://m.likumi.lv/ta/id/68488-socialo-pakalpojumu-un-socialas-palidzibas-likums#p36)*sesto daļu*

1. Saistošie noteikumi nosaka Olaines novada pašvaldības pabalsta krīzes situācijā (turpmāk – pabalsts) apmēru, pieprasīšanas un piešķiršanas kārtību, kā arī personas, kurām ir tiesības saņemt pabalstu.

2. Pabalstu piešķir mājsaimniecībai vai atsevišķai personai mājsaimniecībā (turpmāk – mājsaimniecība), kura nonākusi krīzes situācijā, kurā katastrofas vai citu ārēju notikumu dēļ mājsaimniecībai vairs nav iespēju izmantot ierastos problēmu risināšanas veidus, tā saviem spēkiem nespēj pārvarēt šo notikumu radītās sekas un ir nepieciešama psihosociāla vai materiāla palīdzība.

3. Pabalstu piešķir bez mājsaimniecības ienākumu izvērtēšanas, bet ņemot vērā krīzes situācijā radīto notikumu sekas un Olaines novada pašvaldības aģentūrā "Olaines sociālais dienests" (turpmāk – Sociālais dienests) speciālista veiktu mājsaimniecības vajadzību izvērtējumu.

4. Pabalstu piešķir tām personām mājsaimniecībā, kuras savu dzīvesvietu ir deklarējušas Olaines novada pašvaldības administratīvajā teritorijā.

5. Pabalsta pieprasītājs iesniedz iesniegumu un dokumentus, kas apliecina krīzes situācijas apstākļus un pamato materiālās palīdzības un tās apmēra nepieciešamību. Iesniegumu paraksta visi mājsaimniecības pilngadīgie locekļi, ar ko sniedz Sociālajam dienestam atļauju izmantot pašvaldības un valsts datu reģistros pieejamo informāciju par mājsaimniecību.

6. Vienreizēju pabalstu piešķir:

6.1. līdz vienai valstī noteiktai minimālai mēneša darba algai, ja mājsaimniecībā ir viena persona, un līdz divām valstī noteiktām minimālām mēneša darba algām, ja mājsaimniecībā ir vairākas personas, ar Sociālā dienesta lēmumu 10 darba dienu laikā pēc iesnieguma un dokumentu saņemšanas, bet ne vēlāk kā viena mēneša laikā no krīzes situācijas rašanās dienas;

6.2. ar Olaines novada domes lēmumu, ja mājsaimniecībai nodarīto zaudējumu apmērs pārsniedz šo noteikumu 6.1. punktā noteikto pabalstu, pamatojoties uz atbilstošu institūciju izsniegtiem apliecinošiem dokumentiem par neparedzēto apstākļu radītiem zaudējumiem gadījumos, ja nepienākas cits valsts noteiktais pabalsts vai apdrošināšanas atlīdzība;

6.3. pabalstu pārskaita uz pabalsta pieprasītāja kredītiestādes norēķinu kontu vai pasta norēķinu sistēmas kontu triju darba dienu laikā pēc lēmuma par pabalsta piešķiršanu pieņemšanas.

*(Grozīts ar Olaines novada domes*[*21.12.2022.*](https://m.likumi.lv/ta/id/338526-grozijumi-olaines-novada-domes-2021-gada-24-februara-saistosajos-noteikumos-nr-sn3-2021-par-pabalstu-krizes-situacija-olaines-n...)*saistošajiem noteikumiem Nr. SN16/2022)*

7. *(Svītrots ar Olaines novada domes*[*23.10.2024.*](https://m.likumi.lv/ta/id/356155-grozijums-olaines-novada-pasvaldibas-domes-2021-gada-24-februara-saistosajos-noteikumos-nr-sn3-2021-par-pabalstu-krizes-situaci...)*saistošajiem noteikumiem Nr. SN21/2024)*

8. Sociālā dienesta pieņemto lēmumu var apstrīdēt Olaines novada domē.

9. Olaines novada domes lēmumu var pārsūdzēt Administratīvā rajona tiesā [Administratīvā procesa likumā](https://m.likumi.lv/ta/id/55567-administrativa-procesa-likums) noteiktajā kārtībā.

Olaines novada domes priekšsēdētājs *A. Bergs*